##### Nyhetsbrev 18.mars 2016

Dette andre nyhetsbrevet i 2016 inneholder viktig informasjon til medlemmene om kurs og konferanser, og om saksbehandling i tilknytning til søknader om godkjennelse etter overgangsregler og søknader om godkjenning som utdanningsinstitusjon.

Pr 17.2.2016 er det 30 godkjente spesialister i rus- og avhengighetsmedisin og det er virkelig grunn til å gratulere alle. Oppdatert informasjon finnes på Legeforeningens nettside: <http://legeforeningen.no/Emner/Andre-emner/Spesialistutdanning/Godkjente-spesialister/rus_og_avhengighetsmedisin/>

Saksbehandling av søknader om spesialistgodkjenning etter overgangsregler:

Det oppstod dessverre et opphold i saksbehandlingen på grunn av forhold knyttet til overordnet avtale mellom Helsedirektoratet og Legeforeningen om bruk av sakkyndige. Spesialitetskomiteen behandler nå søknader som ble sendt til Helsedirektoratet høst/vinter 2015. NFRAM har meldt bekymring til Legeforeningen om lang saksbehandlingstid.

Det er snart bare 8 mndr igjen av overgangsperioden og alle som må supplere sin tjeneste må sørge for å få gjort dette i løpet av gjenværende tid.

All informasjon om regelverk og søknadsprosedyrer for den nye spesialiteten i rus- og avhengighetsmedisin finner du på [www.nfram.no](http://www.nfram.no) og på helsedirektoratets hjemmesider: <http://www.helsedirektoratet.no/helsepersonell/spesialistgodkjenning/lege/Sider/rus-og-avhengighetsmedisin.aspx>

Søknad om godkjenning som utdanningsinstitusjon.

Det skal være kommet 3 søknader om godkjenning som tjenestested til Helsedirektoratet. Regelverket for vurdering av hvilken godkjenning avdelingene skal få (om avdelingen skal godkjennes på bakgrunn av år eller tjenesteområde) er fremdeles ikke klart og det medfører at Helsedirektoratet ikke kan saksbehandle disse søknadene. Det pågår dialog mellom spesialitetskomiteen og Helsedirektoratet for å løse dette.

## Spesialistutdanningen i 2016:

**Grunnkursrekke en** er i gang og 34 deltagere i første kull gjennomførte kurs I høsten 2015.

* **Grunnkurs II** i denne serien for dette kullet arrangeres i uke 16 på Soria Moria. Forskningsdirektør på SERAF, Jørgen Bramness er faglig leder. Rune Tore Strøm følger kullet gjennom alle de fire kursene. Alle kursdeltagere har bestått kursprøven.
* **Grunnkurs III** arrangeres i Tromsø i uke 44 2016 og er under planlegging. Leder av nasjonal kompetansetjeneste ROP, Lars Lien er leder.
* **Grunnkurs IV** arrangeres våren 2017, planlegging har startet, Forskningsleder ved Sørlandet sykehus, Bjørg Hjerkinn er leder.

**Grunnkursrekke to** for neste kull arrangeres i uke 40 (mandag 3. oktober – fredag 7. oktober) på Lillehammer.

«Fadder» for dette kullet er overlege Eva Skudal i Bergensklinikkene, spesialist i rus- og avhengighetsmedisin og styremedlem i NFRAM

Fadder er kursdeltagernes mentor i faget og særskilt ansvarlig for gruppearbeid. Fadder retter kursprøver og arrangerer eventuelle ekstraprøver.

Faglig leder for grunnkurs I er professor emeritus Jørg Mørland

Innholdet i det første kurset for kull to er det samme som for kull en.

Kurset vil bli annonsert i kurskatalogen til Legeforeningen og påmelding skje elektronisk som for andre obligatoriske kurs. Maks antall deltagere er 40.

**Obligatorisk Innføringskurs** arrangeres 9.mai – 13.mai. Dette kurset må LIS ha gjennomført før de kan søke om deltagelse på grunnkurs. Dag 1 og 2 er obligatorisk også for og felles med LIS i psykiatri. Kurset holdes på Soria Moria.

**Obligatorisk Overgangskurs** arrangeres på Strand hotell Fevik i uke 46, mandag 14.november – fredag 17.november. Dette er det siste obligatoriske overgangskurset og alle som skal søke om godkjenning etter overgangsregler innen overgangsvinduet lukker 1.12.2016 må ha gjennomført dette kurset. Alle som melder seg på fordi de rekker overgangsvinduet skal komme med.

Kursets innhold vil i hovedsak være som for de to foregående kurs, med noen mindre justeringer. Kurset vil bli annonsert i Legeforeningens kurskatalog.

Påmelding til kasserer i NFRAM Dagfinn Haarr innen frist 15 oktober:

Epostadresse [dhaarr@online.no](mailto:dhaarr@online.no)

Påmeldingen skal inneholde: Navn, fødselsår, arbeidssted.

Tidligere kurs har vært delfinansiert via Helsedirektoratet. Det er pr i dag uklart i hvor stor grad dette siste kurset vil få økonomisk støtte fra Helsedirektoratet og NFRAM har derfor måttet beregne en kursavgift på kr 4000,00. Den enkelte deltager bestiller og betaler hotell selv. Refusjon for hotellopphold og reise kan søkes fra Legeforeningens fond. Kursavgift og utgift til dagpakke er det vanlig å søke arbeidsgiver om dekning av.

Nærmere detaljer om dette kurset legges ut på nettsiden.

**Årsmøte og jubileumsseminar på hotell Scandic Havet i Bodø 11. oktober – 13. oktober.**

Se konferanseprogram på nettsiden til NFRAM [www.nfram.no](http://www.nfram.no)

I 2016 er det 10 år siden NFRAM ble ”revitalisert” som et moderne foreningsledd i Legeforeningen og vi feirer dette med jubileumskonferanse i tilknytning til årsmøtet.

Velkommen til Bodø tirsdag 11. oktober – torsdag 13. oktober.

Egen invitasjon til årsmøtet vil bli sendt til alle NFRAMS medlemmer.

Konferansen søkes godkjent for spesialitetene: Rus- og avhengighetsmedisin (valgfritt kurs); allmennmedisin (emnekurs 15 timer); psykiatri (valgfritt kurs); indremedisin (valgfritt kurs)

Konferansen annonseres også via Legeforeningens kurskatalog. Kursavgift 3000 kr.

Påmelding til kasserer i NFRAM Dagfinn Haarr innen frist 12. september:

Epostadresse [dhaarr@online.no](mailto:dhaarr@online.no)

Påmeldingen skal inneholde: Navn, fødselsår, arbeidssted.

Deltakerne bestiller og betaler hotell selv, samt dagpakke og eventuelt deltagelse på festmiddag 12.okt

Det blir konsert med Halvdan Sivertsen før middagen.,

#### Guri Spilhaug

Leder av NFRAM